भारत राष्ट्रीय महिला क्रिकेट संघ

*हा लेख महिला संघाबद्दल आहे. पुरुष संघासाठी, भारत राष्ट्रीय क्रिकेट संघ पहा.*

**भारताचा महिला राष्ट्रीय क्रिकेट संघ**, ज्याला विमेन इन ब्लू म्हणूनही ओळखले जाते, हा महिला आंतरराष्ट्रीय क्रिकेटमध्ये भारताचे प्रतिनिधित्व करतो. हा संघ भारतीय क्रिकेट नियामक मंडळ (बीसीसीआय) द्वारे शासित आहे, आणि महिला कसोटी, महिला आंतरराष्ट्रीय एकदिवसीय (WODI) आणि महिला आंतरराष्ट्रीय टी२० (WT20I) दर्जा असलेला आंतरराष्ट्रीय क्रिकेट परिषदेचा (ICC) पूर्ण सदस्य आहे.

संघाने आजवर ४१ कसोटी सामने खेळले आहेत त्यातील ८ जिंकले आहेत तर ६ गमावले आहेत.  उर्वरित २७ सामने  अनिर्णित राहिले. संघाचा पहिला आंतरराष्ट्रीय सामना हा ३१ ऑक्टोबर १९७६ रोजी बंगळूर येथील एम. चिन्नास्वामी स्टेडियमवर वेस्ट इंडीज विरुद्ध कसोटी सामना होता.

संघाने आजवर खेळलेल्या ३४२ एकदिवसीय सामन्यांपैकी, १८८ सामन्यांमध्ये विजय मिळविला तर १४७ गमावले आहेत, २ सामने बरोबरीत सुटले आणि ५ सामने अनिर्णित राहिले. नोव्हेंबर २०२५ पर्यंत, भारत १२६  रेटिंग गुणांसह आयसीसी महिला एकदिवसीय संघ क्रमवारीत तिसऱ्या क्रमांकावर आहे. भारताने २०२५ मध्ये एकदा विश्वचषक स्पर्धा जिंकली आहे. २००५ मध्ये ऑस्ट्रेलियाकडून ९८ धावांनी आणि २०१७ मध्ये इंग्लंडकडून ९ धावांनी पराभूत झालेल्या भारताने दोन वेळा क्रिकेट विश्वचषक स्पर्धेची अंतिम फेरी गाठली आहे. त्यांनी २००४, २००५-०६, २००६, २००८ मध्ये ४ वेळा एकदिवसीय आशिया चषक जिंकला आहे.

संघाने २०४ आंतरराष्ट्रीय टी२० सामने खेळले आहेत, १११ जिंकले आहेत, ८६ गमावले आहेत, १ सामना बरोबरीत सुटला आणि ६ अनिर्णित राहिले. नोव्हेंबर २०२५ पर्यंत, भारत २६३ रेटिंग गुणांसह आयसीसी महिला टी२० संघ क्रमवारीत तिसऱ्या क्रमांकावर आहे. २०२० मध्ये ऑस्ट्रेलियाकडून ८५ धावांनी पराभूत होणारा भारत एकदाच टी२० विश्वचषकाच्या अंतिम फेरीत पोहोचला आहे. त्यांनी २०१२, २०१६, २०२२ मध्ये ३ वेळा टी२० आशिया चषक जिंकला आहे. याशिवाय, त्यांनी २०२२ आशियाई स्पर्धेत सुवर्णपदक जिंकले आहे आणि २०२२ राष्ट्रकुल क्रीडा स्पर्धेत रौप्य पदक मिळविले आहे.
## इतिहास
 खेळापूर्वी भारतीय क्रिकेट संघाचे सदस्य]]

ब्रिटिशांनी इ. स. १७०० च्या सुरुवातीला भारतात क्रिकेट आणले आणि १७२१ मध्ये पहिला क्रिकेट सामना खेळविला गेला. तो गुजरातच्या कोळ्यांनी खेळला. त्यावेळी गुजरातचे कोळी समुद्री चाचे होते आणि ते ब्रिटीश जहाजे नेहमी लुटत असत म्हणून ईस्ट इंडिया कंपनीने कोळींना क्रिकेट खेळून वळविण्याचा प्रयत्न केला आणि तो यशस्वी झाला. १८४८ मध्ये, मुंबईतील पारशी समुदायाने ओरिएंटल क्रिकेट क्लबची स्थापना केली, जो भारतीयांनी स्थापन केलेला पहिला क्रिकेट क्लब आहे. क्लबने १८७७ मध्ये युरोपियन लोकांविरुद्ध पहिला सामना खेळला. १९११ मध्ये, भारतीय पुरुष क्रिकेट संघाची स्थापना करण्यात आली आणि त्यांनी इंग्लंडचा दौरा केला, जिथे ते इंग्लिश काउंटी संघ खेळले. भारतीय पुरुष संघाने १९३२ मध्ये इंग्लंडविरुद्ध कसोटी पदार्पण केले. पहिली महिला कसोटी इंग्लंड आणि ऑस्ट्रेलिया या संघांदरम्यान १९३४ मध्ये खेळली गेली. 

महिला क्रिकेट भारतात खूप नंतर आले; भारतीय महिला क्रिकेट असोसिएशन (WCAI) ची स्थापना १९७३ मध्ये झाली. भारतीय महिला संघाने १९७६ मध्ये त्यांचा पहिला कसोटी सामना वेस्ट इंडीजविरुद्ध खेळला. पाटणा येथील मोईन-उल-हक स्टेडियमवर, शांता रंगास्वामी यांच्या नेतृत्वाखाली नोव्हेंबर १९७६ मध्ये वेस्ट इंडीजविरुद्ध भारतीय महिला संघाने पहिला कसोटी विजय नोंदविला. , भारतीय महिला क्रिकेट संघाची कर्णधार]]

भारतीय महिला क्रिकेट असोसिएशन ही महिला क्रिकेटची प्रशासकीय संस्था, आंतरराष्ट्रीय महिला क्रिकेट परिषदेशी संलग्न होती. महिला क्रिकेट विकसित करण्याच्या आंतरराष्ट्रीय क्रिकेट परिषदेच्या पुढाकाराचा एक भाग म्हणून, भारतीय महिला क्रिकेट असोसिएशनचे २००६/०७ मध्ये भारतीय क्रिकेट नियामक मंडळामध्ये विलीनीकरण करण्यात आले.

२०२१ मध्ये, बीसीसीआयने भारतीय महिला क्रिकेट संघाच्या मुख्य प्रशिक्षकपदासाठी रमेश पोवार यांच्या नावाची घोषणा केली. २०२२ मध्ये, भारतीय महिलांनी २३ वर्षांनंतर इंग्लंडच्या भूमीवर पहिली मालिका जिंकून इतिहास घडवला.

जुलै २०२५ मध्ये, भारताने इंग्लंडविरुद्ध पाच सामन्यांच्या मालिकेत ३-१ अशी अजिंक्य आघाडी घेत, पाहिलीवहिली महिला टी२० मालिका जिंकली. वॉर्सेस्टर येथे झालेल्या चौथ्या टी२० सामन्यात हा ऐतिहासिक विजय झाला, जिथे भारतीय फिरकीपटू राधा यादव, दीप्ती शर्मा आणि नवोदित श्री चरणी यांनी इंग्लंडला १२६/७ धावांवर रोखले. सलामीवीर शफाली वर्मा आणि स्मृती मंधाना यांनी १८ चेंडू शिल्लक असताना सहा गडी राखून लक्ष्याचा आरामात पाठलाग केला. हा विजय एक ऐतिहासिक यश ठरला, कारण भारताने यापूर्वी कधीही इंग्लंडविरुद्ध घरच्या मैदानावर किंवा परदेशात टी२० मालिका जिंकली नव्हती. शिस्तबद्ध गोलंदाजी आणि धारदार क्षेत्ररक्षणाने भरलेली ही कामगिरी इंग्लंडमध्ये २०२६ च्या महिला टी२० विश्वचषकापूर्वीची महत्त्वाची तयारी म्हणूनही काम करत होती.

नोव्हेंबर २०२५ मध्ये, नवी मुंबईतील डी वाय पाटील स्टेडियमवर झालेल्या अंतिम सामन्यात दक्षिण आफ्रिकेचा ५२ धावांनी पराभव करून भारताने त्यांचा पहिला महिला क्रिकेट विश्वचषक जिंकला. उपांत्य फेरीत, त्यांनी ऑस्ट्रेलियाविरुद्ध ३३९ धावांचे मोठे लक्ष्य गाठले, जो महिला एकदिवसीय क्रिकेटच्या इतिहासातील सर्वात यशस्वी धावांचा पाठलाग आहे. हा विजय मोठ्या प्रमाणात साजरा करण्यात आला आणि भारतातील महिला क्रिकेटसाठी एक महत्त्वाचा क्षण म्हणून ओळखला गेला.

## नियामक मंडळ
भारतीय क्रिकेट नियामक मंडळ (BCCI) ही भारतीय क्रिकेट संघ आणि भारतातील प्रथम श्रेणी क्रिकेटची प्रशासकीय संस्था आहे. हे बोर्ड १९२८ पासून कार्यरत आहे आणि आंतरराष्ट्रीय क्रिकेट परिषदेत भारताचे प्रतिनिधित्व करते. भारतीय क्रिकेट नियामक मंडळ जगातील सर्वात श्रीमंत क्रीडा संघटनांपैकी एक आहे. मंडळाने २००६ ते २०१० या कालावधीत भारताच्या सामन्यांचे मीडिया हक्क ६१२,०००,००० अमेरिकी डॉलर्स इतक्या किंमतीत विकले. हे भारतीय संघाचे प्रायोजकत्व, त्याचे भविष्यातील दौरे आणि संघ निवडीचे व्यवस्थापन करते. आंतरराष्ट्रीय क्रिकेट समिती (ICC) आपल्या भविष्यातील दौरा कार्यक्रमाद्वारे भारताचे आगामी सामने ठरवते.

### निवड समिती
२८ सप्टेंबर २०२५ रोजी, भारतीय क्रिकेट नियामक मंडळाने (BCCI) नवीन अखिल भारतीय महिला निवड समितीची नियुक्ती जाहीर केली.[35] भारताची माजी उजव्या हाताची मध्यमगती गोलंदाज अमिता शर्मा पाच सदस्यीय निवड समितीच्या प्रमुख आहेत.

* अमिता शर्मा (मुख्य निवडकर्ता)
* श्यामा शॉ
* जया शर्मा
* सुलक्षणा नाईक
* श्रावंती नायडू

## संघाचे रंग
## भारतीय महिला क्रिकेट खेळाडू
### सध्याच्या भारतीय महिला संघातील खेळाडू
यामध्ये गेल्या १२ महिन्यांत भारतासाठी खेळलेल्या किंवा अलिकडच्या एकदिवसीय किंवा टी२० संघात स्थान मिळालेल्या सर्व सक्रिय खेळाडूंची यादी आहे. नवोदित खेळाडू तिरक्या अक्षरांमध्ये दाखवले आहेत.

## प्रशिक्षक कर्मचारी
## संदर्भयादी
वर्ग:भारतीय क्रिकेट
वर्ग:राष्ट्रीय महिला क्रिकेट संघ